Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 2 Pv 511/09/1105	Bratislava V, 7.11.2012
EEČ : 2-12-465-2012

U Z N E S E N I E

Trestná vec:	obvinený XXXXX 
Trestný čin:	zanedbanie povinnej výživy podľa § 213 odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
si neplnil vyživovaciu povinnosť, ktorá mu vyplývala z ustanovenia v zmysle §-u 85 a násl. Zákona č. 94/1963 Zb. o rodine v znení neskorších predpisov a to i napriek tomu, že výška tejto povinnosti mu bola  deklarovaná rozsudkom Okresného súdu Bratislava V sp. zn. 17Nc 69/96-19 zo dňa 03.06.1996, ktorý nadobudol právoplatnosť dňa 03.07.1996, kde mu bolo uložené prispievať na výživu svojich detí XXXXX, nar. XXXXX a XXXXX, nar. XXXXX sumou vo výške 500,-Sk (16,60 Eur) mesačne na každú zvlášť, vždy do 15. dňa v mesiaci vopred k rukám ich matky XXXXX, nar. XXXXX, trvale bytom XXXXX, XXXXX, pričom túto vyživovaciu povinnosť si neplnil riadne a včas od mesiaca február 2004 vrátane do mesiaca október 2004 vrátane, vyjmúc mesiac jún 2004, kedy zaplatil sumu 500,- Sk a mesiac august, kedy zaplatil sumu 1 000,- Sk, čím mu na výživnom za uvedené obdobie vznikol celkovo dlh v sume 248,95 Eur (7 500,- Sk),
lebo zanikla trestnosť činu
Odôvodnenie:
Policajný orgán vtedajšieho Oddelenia skráteného vyšetrovania Petržalka - sever Okresného riaditeľstva PZ v Bratislave V uznesením pod sp. zn. ORP-3428/1-OSV-B5-2004 zo dňa 21.12.2004 podľa § 163 ods. 1 Trestného poriadku účinného do 31.12.2005 vzniesol obvinenie XXXXX pre trestný čin zanedbania povinnej výživy podľa § 213 ods. 1 Trestného zákona účinného do 31.12.2005 na skutkovom základe ako je uvedené v skutkovej vete citovaného uznesenia.
	
	V súčasnosti je predmetné trestné stíhanie vedené na Odbore kriminálnej polície Okresného riaditeľstva PZ V Bratislave V pod sp. zn. ORP-118/2-OVK-B5-2008.

	Dňa 31.10.2012 predložil vyšetrovateľ PZ tunajšej prokuratúre vyšetrovací spis spolu s návrhom na zastavenie trestného stíhania podľa § 215 ods. 1 písm. h) Trestného poriadku v časti vyššie uvedeného skutku.

Preskúmaním na vec sa vzťahujúceho spisového materiálu som zistil, že návrh vyšetrovateľa PZ na zastavenie trestného stíhania je opodstatnený.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

V zmysle § 214 ods. 1 Trestného zákona účinného do 31.12.2005 (Osobitné ustanovenie o účinnej ľútosti) trestnosť zanedbania povinnej výživy (§ 213) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Podľa § 213 ods. 1 Trestného zákona účinného do 31.12.2005 trestný čin zanedbania povinnej výživy spácha ten, kto najmenej tri mesiace v období dvoch rokov neplní, čo aj z nedbanlivosti, povinnosť vyživovať alebo zaopatrovať iného.

	Zo spisového materiálu vyplýva, že skutku obsiahnutému v uznesení o vznesení obvinenia, ktorý vykazuje znaky trestného činu zanedbania povinnej výživy podľa § 213 ods. 1 Trestného zákona účinného do 31.12.2005 sa dopustil obvinený XXXXX, pričom k uvedenému sa aj priznal vo svojich výpovediach v procesnom postavení obvineného.

Vina obvineného z uvedeného trestného činu je ďalej preukazovaná, najmä výpoveďami svedkyne v procesnom postavení poškodenej XXXXX oprávnenej na poberanie výživného od obvineného, ako aj ďalšími listinnými dôkazmi založenými v spisovom materiáli.

Predmetný skutok bolo v čase vznesenia obvinenia (21.12.2004) nutné právne kvalifikovať ako trestný čin zanedbania povinnej výživy podľa § 213 ods. 1 Trestného zákona, účinného do 31.12.2005.

Založenými dôkazmi do spisového materiálu, najmä s poukazom na výpoveď svedkyne - poškodenej XXXXX zo dňa XXXXX a zo dňa XXXXX, ale aj poštovými poukážkami o platení výživného je preukázané, že obvinený XXXXX svoj dlh na výživnom za rozhodné obdobie od mesiaca február 2004 vrátane do mesiaca október 2004 vrátane na svoje dcéry XXXXX, nar. XXXXX a XXXXX, nar. XXXXX oprávnenej XXXXX dodatočne uhradil. Zo spisového materiálu rovnako nevyplýva, že by predmetný trestný čin mal trvalo nepriaznivé následky.

S poukazom na vyššie uvedené konštatujem, že boli naplnené podmienky pre použitie osobitného ustanovenia o účinnej ľútosti podľa § 214 ods. 1 Trestného zákona účinného do 31.12.2005, pretože trestnosť činu zanikla dodatočným splnením vyživovacej povinnosti voči oprávnenej XXXXX.

	Vzhľadom na skutkové a právne okolnosti je zrejmé, že vo veci sú splnené zákonné predpoklady na postup podľa § 215 ods. 1 písm. h) Trestného poriadku, a preto som rozhodol tak ako to je uvedené vo výroku tohto uznesenia.
Poučenie:
	Proti tomuto uzneseniu je prípustná sťažnosť, ktorú možno podať do troch dní odo dňa jeho doručenia prostredníctvom Okresnej prokuratúry Bratislava V prokurátorovi Krajskej prokuratúry v Bratislave. Sťažnosť má odkladný účinok.

Mgr. Michal Šúrek
prokurátor